b'\n_START_ARTICLE_\nDubrova\xc4\x8dka regija\n_START_SECTION_\nPovijest\n_START_PARAGRAPH_\nKao dio Ilirskog Kraljevstva s rimskim osvajanjem ovaj prostor je u\xc5\xa1ao u sastav rimske pokrajine Ilirika, tj. Dalmacije, koja se protezala na ve\xc4\x87em prostoru dana\xc5\xa1nje Hrvatske i BiH._NEWLINE_Godine 867. Bizant odlu\xc4\x8duje stvoriti zasebnu regiju Gornja Dalmacija (lat. Dalmatia Superior), s teritorijem od rijeke Neretve do rijeke Bojane i administrativnim sredi\xc5\xa1tem Ragusom, tj. Dubrovnikom, sjedi\xc5\xa1tem lokalne Epidauritanske (Dubrova\xc4\x8dke) biskupije, koja je krajem 10. stolje\xc4\x87a uzdignuta na razinu nadbiskupije i metropolije s nadle\xc5\xbenosti nad Travunjom, Zahumljem, Dukljom, Bosnom i Srbijom. _NEWLINE_Od 1358. godine Dubrova\xc4\x8dka komuna postaje nezavisna, i pod imenom Dubrova\xc4\x8dka Republika vlada ve\xc4\x87im dijelom nekada\xc5\xa1nje Gornje Dalmacije 450 godina._NEWLINE_Na svojem podru\xc4\x8dju Dubrov\xc4\x8dani uvode podjelu zemlje, grade crkve, dvorove i ljetnikovce, donose i provode zakone, \xc4\x8dak i davaju imena rtovima, uvalama, naseljima, tako oblikuju\xc4\x87i obi\xc4\x8daje mjesnog stanovni\xc5\xa1tva.\n_START_SECTION_\nObilje\xc5\xbeja\n_START_PARAGRAPH_\nRegija je dom mnogih endemskih biljaka, od kojih su najra\xc5\xa1irenije dubrova\xc4\x8dka ze\xc4\x8dina i mljetski alepski bor, a od \xc5\xbeivotinja iz ove regije potje\xc4\x8du dubrova\xc4\x8dka ruda (ovca), te dvije vrste pasa, dubrova\xc4\x8dki goni\xc4\x8d, \xc5\xa1to je najstariji naziv za danas \xc5\xa1iroko poznatog "dalmatinca" i tzv. "maltezer" (canis melitaeus), koji je prema najstarijim anti\xc4\x8dkim gr\xc4\x8dkim i rimskim izvorima s Mljeta, a ne s Malte._NEWLINE_U govorima dubrova\xc4\x8dke regije prisutni su zatvoreni vokali, \xc5\xa1to daje karakteristi\xc4\x8dan "\xc5\xa1tih" rije\xc4\x8dima kao \xc5\xa1to su "mala", "Grad" itd._NEWLINE_Tradicionalna dubrova\xc4\x8dka imena su kratka, s dugosilaznim naglaskom na prvom slogu, mu\xc5\xa1ka zavr\xc5\xa1avaju na -o, kao Niko, Luco, \xc4\x90ivo, Maro, a \xc5\xbeenska na -e, kao Nike, Luce, \xc4\x90ive, Mare. Postoji i varijanta \xc5\xbeenskih imena na -a, koje se me\xc4\x91utim \xc4\x8ditaju s kratkosilaznim naglaskom - Nika, Pera, Kata, Mara itd. Ovakve karakteristike naslije\xc4\x91ene su od starih Ilira, gdje su bila \xc4\x8desta takva imena, npr. Bato, Gento._NEWLINE_Glazbena posebnost je dubrova\xc4\x8dka lijerica, instrument kojega se mo\xc5\xbee \xc4\x8duti kod izvedbe plesa Lin\xc4\x91o i drugih plesova ovoga kraja._NEWLINE_Sveti Vlaho, za\xc5\xa1titnik svih Dubrov\xc4\x8dana, \xc5\xa1tuje se diljem regije, uklju\xc4\x8duju\xc4\x87i i Kor\xc4\x8dulu, gdje je dugo postojala njegova crkva.\n_START_SECTION_\nStanovni\xc5\xa1tvo\n_START_PARAGRAPH_\nPrema popisu stanovni\xc5\xa1tva iz 2011. godine na podru\xc4\x8dju dubrova\xc4\x8dke regije \xc5\xbeivi 71 374 stanovnika, od \xc4\x8dega 42 615 u Gradu Dubrovniku. Od ukupnog broja stanovnika regije 66 110 stanovnika ili 93\xc2\xa0% su Hrvati.\n_START_SECTION_\nGospodarstvo\n_START_PARAGRAPH_\nIako je danas jedina isplativa gospodarska grana turizam, tradicionalne djelatnosti Dubrov\xc4\x8dana obuhva\xc4\x87aju sve vrste pomorstva, brodogradnju (po kojoj su bili najpoznatiji na Sredozemlju), posredni\xc4\x8dku trgovinu, kao i poljoprivredu i sto\xc4\x8darstvo te proizvodnju soli.'